
Előterjesztés
az Oktatási Bizottság részére
Tisztelt Bizottság!
Budapest Főváros VII. kerület Erzsébetváros Önkormányzat (a továbbiakban: Erzsébetvárosi Önkormányzat) eljuttatta hozzánk „Budapest Főváros VII. kerület Erzsébetváros Önkormányzat Közoktatási feladat-ellátási, intézményhálózat működtetési és fejlesztési terv 2011-2015.” (a továbbiakban: intézkedési terv) című dokumentumát, és kérte arról a Fővárosi Önkormányzat szakvéleményét. 
A Fővárosi Önkormányzat Szervezeti és Működési Szabályzatáról szóló 55/2010. (XII. 9.) Főv. Kgy. rendelet 5. számú melléklete „A Közgyűlés által a Szervezeti és Működési Szabályzatban bizottságokra átruházott hatáskörök jegyzéke” fejezet „Oktatási Bizottság” című részének 18. pontja értelmében az Oktatási Bizottság „Megadja a kerületi önkormányzati intézkedési terv elkészítéséhez, felülvizsgálatához szükséges szakvéleményt.” A közoktatásról szóló 1993. évi LXXIX. törvény 85. § (6) bekezdése kimondja: „Az önkormányzati intézkedési terv elkészítésekor, felülvizsgálatakor a helyi önkormányzatnak be kell szereznie a fővárosi, megyei önkormányzat szakvéleményét abban a kérdésben, hogy az önkormányzati intézkedési terv összhangban áll-e a fővárosi, megyei fejlesztési tervben foglaltakkal.”
Az intézkedési terv bevezetőjében olvashatjuk: „Kötelességünknek és feladatunknak tartjuk, hogy a VII. kerületi lakosság döntő többségét érintő közoktatási terület helyzetét felmérjük, feladatait újragondoljuk.” (…) „Dokumentumunk csak részben mutat kontinuitást a 2007-2010. évek oktatáspolitikai koncepciójával, mivel az abban rögzített, de csak részben vagy egyáltalán nem megvalósított támogatandónak tartott szakmai, szervezési és fenntarthatósági terveket átértelmezve újra kell tervezni.”[footnoteRef:1] [1:  Idézet az intézkedési tervből] 

Az intézkedési terv Helyzetelemzés című fejezete bemutatja Erzsébetváros jelenlegi közoktatási intézményhálózatát, az abban ellátott gyermekek, tanulók létszámát, az intézmények kihasználtságát. Az Erzsébetvárosi Önkormányzat fenntartásában jelenleg:
· 7 óvoda,
· 1 általános iskola,
· 1 általános iskola és 5 évfolyamos gimnázium,
· 1 általános iskola és 4 évfolyamos gimnázium,
· 1 általános iskola és informatikai szakközépiskola,
· 1 általános iskola és vendéglátó szakiskola,
· 1 alapfokú művészetoktatási intézmény,
· 1 pedagógiai szakszolgálat,
· 1 pedagógiai szakmai szolgáltató közoktatási intézmény működik.

Már a helyzetelemzés előrevetíti, hogy a kerületi általános iskoláskorúak számának csökkenése miatt az Önkormányzat a közeljövőben három közepes befogadó képességű általános iskolában el tudná látni az alapfokú oktatással kapcsolatos feladatát. A korábbi bázisalapú finanszírozásról 2011-től a feladatalapú finanszírozásra tért át az Önkormányzat, és 2011. február 1-jétől a Baross Gábor Általános Iskola gazdasági szervezete látja el az ágazat valamennyi intézményére vonatkozóan a gazdálkodási feladatokat. 
Az intézkedési terv meghatározza a fejlesztési célokat; rögzíti az önkormányzati irányítás alapelveit, a közoktatás résztvevőinek (önkormányzat, intézmények, lakosság) elvi alapfeladatát és felsorolja az önkormányzat kiemelt feladatait. Erzsébetváros közoktatás-fejlesztési jövőképéhez stratégiai célokat, középtávú célokat és prioritásokat, kiemelt célokat rendel. Az Erzsébetvárosi Önkormányzat közoktatási fejlesztési terve megvalósításához az önkormányzati minőségirányítási programra, a hatékony és vállalható finanszírozásra, a támogató intézményekre és nem utolsó sorban a partnerek szoros együttműködésére számít.
Az intézkedési terv következő fejezetében a hatékony nevelési-oktatási intézményhálózat működtetéséről olvashatunk. Az intézményekben folyó nevelés-oktatás minőségének folyamatos fejlesztése a humánerőforrás fejlesztése nélkül nem sikerülhet. Az emberi tényezők mellett az oktatási infrastruktúra korszerűsítése, fejlesztése is elengedhetetlen, melyhez biztosítani kell a XXI. századi iskola által megkövetelt infokommunikációs és hagyományos pedagógiai eszközöket is. Külön kitér az intézkedési terv az együttnevelést biztosító óvoda- és iskolafejlesztési programra, a hátrányos helyzetű gyermekek/tanulók gondozása és felzárkóztatása érdekében a prevenciós tevékenység kiemelt jelentőségére.
Az intézkedési terv az Önkormányzat közoktatási feladatellátásával kapcsolatos feladatokat pontokba szedve, felelősök és határidők megadásával rögzíti. Hasonlóan sorolja fel az intézményhálózat fenntartásával és átszervezésével, működtetésével és fejlesztésével kapcsolatos feladatokat. Ebben a fejezetben olvashatjuk: „Az Önkormányzat a következő esztendőkben is teljesíti kötelező feladatait…”[footnoteRef:2] és önként vállalt feladatait is ellátja. [2:  Idézet az intézkedési tervből] 

Az intézkedési tervet – melyet az Oktatási Bizottság Titkárságán lehet megtekinteni - összevetve a Fővárosi Önkormányzat Közoktatás-fejlesztési tervével megállapítható, hogy a két dokumentum összhangban van, egymással nem ellentétes. Javaslom ezért a szakvélemény kiadását Erzsébetváros intézkedési tervéről.

Kérem a Tisztelt Oktatási Bizottságot, hogy a határozati javaslat elfogadásával a szakvéleményt kiadni szíveskedjen.
Határozati javaslat
Az Oktatási Bizottság - a közoktatásról szóló 1993. évi LXXIX. törvény 85. § (6) bekezdése értelmében, a Fővárosi Önkormányzat Szervezeti és Működési Szabályzatáról szóló 55/2010. (XII. 9.) Főv. Kgy. rendelet 5. számú melléklete „A Közgyűlés által a Szervezeti és Működési Szabályzatban bizottságokra átruházott hatáskörök jegyzéke” fejezet „Oktatási Bizottság” című részének 18. pontjában foglalt felhatalmazás alapján - úgy dönt, hogy: 
Budapest Főváros VII. kerület Erzsébetváros Önkormányzata részére kiadja a következő megállapítást tartalmazó szakvéleményt: 
„Budapest Főváros VII. kerület Erzsébetváros Önkormányzatának a 2011-2015 közötti időszakra vonatkozó közoktatási feladat-ellátási, intézményhálózat működtetési és fejlesztési terve összhangban van Budapest Főváros Közoktatási Fejlesztési Tervével.”
	határidő: az Oktatási Bizottság döntését követő 15 nap
	felelős: Pokorni Zoltán

Határozathozatal módja:
A határozathozatal egyszerű szavazattöbbséget igényel.
Budapest, 2011. május „    ”

